Hoë padsterftesyfer vir DesemberTwee mense is ernstig beseer na hul voertuig in Johannesburg omgeslaan het. Hulle is na ‘n provinsiale hospitaal geneem vir verdere behandeling. Foto: Netcare911 ‘n Totaal van 1 068 mense is sedert die begin van die maand regoor die land op paaie dood. “Dié dodetal is weens 890 noodlottige ongelukke regoor die land vanaf 1 Desember tot 25 Desember,” het Ashref Ismail, woordvoerder van die padverkeerbestuurskorporasie (RTMC), Donderdag gesê. Vir die tydperk 1 Desember 2011 tot 10 Januarie 2012, is 1 771 sterftes aangemeld. In die vorige jaar het 1 551 persone oor dieselfde periode gesterf. Die RTMC het vroeër die maand gesê hulle het gehoop om die padsterftes met 25% oor die feesseisoen te verminder. Ismail het Donderdag gesê 18 groot noodlottige ongelukke het tot dusver gedurende die feesseisoen plaasgevind. ‘n Ongeluk word as ‘n groot ongeluk geklassifiseer wanneer óf meer as vyf mense sterf, óf meer as vyf voertuie betrokke is, ‘n voertuig skadelike stof gemors het of die ongeluk vir ‘n ander rede as hoë profiel geag word. Daar was 11 groot noodlottige ongelukke waar die motors mekaar reg van voor gestamp het. ‘n Totaal van 2 174 mense is vir bestuursverwante oortredings in hegtenis geneem. Meer as helfte van dié inhegtenisnemings, 1 153 mense, is vir dronkbestuur in hegtenis geneem. Ander persone is vir verkeerde taxi- of openbare vervoerpermitte, roekelose en nalatige bestuur, spoedoortredings en te veel passasiers. Ismail sê verkeersvolumes sal na verwagting tydens die Nuwejaarsnaweek op die hoofweë toeneem. Hy waarsku egter dat mense “neig om vinniger te ry” wanneer verkeersvolumes laag is, en dit tot enkelvoertuig- en hoëspoedbotsings lei.